Plasthopping i Paradiskullen
**Paradiskullen** er et skihoppanlegg ved Örnsköldsvik i Sverige. Anlegget, som er eid av IF Friska Viljor, ligger i åsen Varvsberget like ved Örnsköldsvik sentrum, og er synlig fra byen. Det består av fem hoppbakker med størrelse K90 (HS100), K55, K35, K20 og K10. Normalbakken ble brukt under junior-VM 1980, og har også vært arena for seks verdenscuprenn i spesielt hopp. Anlegget er et viktig treningssentrum for svenske hoppere, og brukes også til treningssamlinger av norske hoppere. Siden 2008 har den årlige storsamlingen for de norske landslagene vært lokalisert til Paradiskullen av Norges Skiforbund.

Alle bakkene i anlegget har flomlys og plastmatter til sommerbruk, samt heis.

Anerkjent bakkerekord på snø i K90-bakken er 102 meter, satt av Lauri Asikainen (Finland) 3. mars 2007. På plast er rekorden 104,5 meter, satt av Anssi Koivuranta (Finland) i et FIS-cuprenn 29. august 2010. Lengste hopp overhodet er 107 meter. I K55-bakken er bakkerekorden på snø 57 meter, satt av Dennis Edvardsson (Sverige) 26. januar 2008. Rekorden på plast er 63 meter, satt av Halvor Egner Granerud (Norge) 27. juni 2008.

Historie
--------

Den første hoppbakken i Paradiskullen ble bygd før 1910. I 1913 ble det bygd en bakke der det kunne hoppes 22 meter, og det svenske mesterskapet ble arrangert i Örnsköldsvik i 1927. Hoppanlegget ble ombygd i 1961, og har senere gjennomgått større ombygginger i 1991/92 og 2005. Verdenscuprennene i spesielt hopp ble arrangert mellom 1985 og 1994, mens ett verdenscuprenn i kombinert ble arrangert i 1990.

Da den nye Botniabanan skulle bygges, ble det klart at jernbanen ville berøre hoppanlegget. Som en følge av dette ble normalbakken flyttet ca. 40 meter, mens de mindre bakkene (med unntak av K62-bakken, som ikke ble bygd opp igjen) ble revet og bygd opp på nytt litt lenger opp i åsen. Normalbakken ble nyåpnet i 2005. Botniabanan ble åpnet i 2010 og går nå på bru over sletta i denne bakken.

Viktige renn
------------

Alle rennene er holdt i den gamle bakken som ble revet i 2004.

| Dato | Vinner | Andre | Tredje | Type renn |
| --- | --- | --- | --- | --- |
| 2. mars 1980 | Canadas flagg Steve Collins | Sovjetunionens flagg Vladimir Bojarintsev | Østerrikes flagg Andreas Felder | Junior-VM |
| 5. mars 1985 | Tsjekkoslovakias flagg Jiří Parma | Jugoslavias flagg Miran Tepeš | Japans flagg Masahiro Akimoto | Verdenscup |
| 4. mars 1987 | Finlands flagg Ari-Pekka Nikkola | Østerrikes flagg Andreas Felder | Frankrikes flagg Didier Mollard | Verdenscup |
| 8. mars 1989 | Øst-Tysklands flagg Jens Weißflog | Finlands flagg Ari-Pekka Nikkola | Sveriges flagg Jan Boklöv | Verdenscup |
| 7. mars 1990 | Østerrikes flagg Andreas Felder | Østerrikes flagg Werner Haim | Vest-Tysklands flagg Thomas Klauser | Verdenscup |
| 4. mars 1992 | Østerrikes flagg Ernst Vettori | Japans flagg Noriaki Kasai | Sveriges flagg Mikael Martinsson | Verdenscup |
| 9. mars 1994 | Italias flagg Roberto Cecon | Japans flagg Kenji Suda | Tysklands flagg Jens Weißflog | Verdenscup |

Kilder
------

* Skisprungschanzen-Archiv: Örnsköldsvik
* FIS: Resultater[*død lenke*] (ikke fullstendig)
* FIS: Flere resultater[*død lenke*]

1. ↑  Norges Skiforbund: Örnsköldsvik-samlinga i gang[*død lenke*] (21. juni 2010)
2. ↑  IF Friska Viljor: Välkomna till Paradiskullen i Örnsköldsvik[*død lenke*]
3. ↑  Örnsköldsvik-Nolaskogs Rotaryklubb: Arkiv 2008 - Veckobrev Arkivert 27. august 2010 hos Wayback Machine.

Eksterne lenker
---------------

* IF Friska Viljor – Backhoppning i Örnsköldsvik

|  |  |
| --- | --- |
| Oppslagsverk/autoritetsdata | GeoNames
 |